Liviu Dragnea și-a amintit de vila de la Mamaia, clădire care apare în documentele publicate de Rise Project. Liderul PSD a recunoscut, după mai multe insistenţe ale jurnalistului Digi24, Cristian Andrei, că a a deţinut un astfel de imobil, pe care susţine, însă, că l-a vândut. Preşedintele social-democrat a fost întrebat şi despre alte subiecte importante, dar a fost mai curând deranjat de insistenţele jurnaliştilor. A spus, de pildă, că nu l-a sunat pe Călin Popescu Tăriceanu de când DNA a cerut încuviințarea urmăririi penale a șefului Senatului în dosarul Microsoft, ca să nu-l „deranjeze”. În schimb, l-a sunat pe Tudorel Toader, iar acesta ar fi aflat din presă de problemele șefului ALDE. Și a mai dat Liviu Dragnea o știre: că ministrul transporturilor va fi, cel mai probabil, schimbat la apropiata remaniere guvernamentală. Iată dialogul liderului PSD cu reporterul Digi24:

Citiţi şi: Va fi urât!

Reporter Digi24: Bună seara, domnule preşedinte ....

Liviu Dragnea: Cristi Andrei de la Digi..

Reporter Digi24: 24.

Liviu Dragnea: 24.

Reporter Digi24: Ministrul Tudorel Toader v-a anunțat....

Liviu Dragnea: Puțin mai tare!

Reporter Digi24: Ministrul Toader v-a anunțat la întâlnirea de acum două zile că urmează o cerere de urmărire penală pe numele lui Călin Popescu-Tăriceanu?

Liviu Dragnea: Categoric nu. Eu când am aflat, din presă, despre acest lucru recunosc că l-am sunat pe dl. Toader. Știu că procedura era prin Ministerul Justiției. L-am întrebat dacă știe ceva și dacă el a făcut demersurile și mi-a zis că și dumnealui a aflat tot din presă.

Reporter Digi24: A doua întrebare. În urma anchetei Rise Project, se vorbeşte de un imobil din Mamaia. Dumneavoastră aţi încasat bani din chirie sau alte avantaje materiale?

Liviu Dragnea: Nu am încasat nicio chirie.

Reporter Digi24: Sau alte avantaje, v-am întrebat.

Liviu Dragnea: Nu am încasat nicio chirie.

Reporter Digi24: Sau alte avantaje v-am întrebat.

Liviu Dragnea: Nu ştiu... Știu că acolo începusem... cam prin 1900 toamna... o construcţie pe care în 1900, iarna, am vândut-o. Ce s-a întâmplat apoi nu mai ştiu.

Reporter Digi24: Nu vă mai aduceţi aminte nici când a fost iarna, nici toamna? Când ați început...

Liviu Dragnea: Nu, domnule Andrei, nu îmi aduc aminte. Citiţi acele penibilităţi din valiză şi vă luaţi informaţii de acolo.

(....)

Liviu Dragnea: Nu am înţeles întrebarea.

Reporter Digi24: Ce se întâmplă cu cele trei spitale regionale, cât costă, cele făcute cu bani europeni şi cât costă cele construite cu parteneriat public-privat?

Liviu Dragnea: Nu au fost colegi care au ieşit şi au explicat? Doamna Plumb...

Reporter Digi24: M-a interesat poziţia dumneavoastră, mi se pare cea mai importantă.

Liviu Dragnea: Nu au ieşit ei să explice?

Reporter Digi24: Ne puteţi spune sau nu?

Liviu Dragnea: NU. Adică, ce să fac? Să completez, să comentez ce spun colegii mei? Totuşi....

Reporter Digi24: Există un interes pentru construirea celor cinci spitalele cu parteneriat public-privat?

Liviu Dragnea: Bineînţeles.

Reporter Digi24: Ne puteţi spune din ce zone vine acest interes?

Liviu Dragnea: Din zona privată, cred.

Reporter Digi24: Nu, din ce ţări?

Liviu Dragnea: Nu, din zona privată. Cred că asta înseamnă parteneriat public-privat. Interesul a fost explicitat, domnule Cristi Andrei, de la Digi24.

Reporter Digi24: Aţi făcut un pariu privind autostrăzile, pariu pe care l-aţi făcut chiar la sediul partidului. Ne puteţi face un pronostic, când se va finaliza Autostrada Unirii?

Liviu Dragnea: Autostrada Unirii?

Reporter Digi24: Da, Iași-Tg. Mureș

Liviu Dragnea: De-abia s-a aprobat ieri.

Reporter Digi24: Corect. Există o perioadă de timp în care vom şti că se şi finalizează această autostradă?

Liviu Dragnea: Nu puteţi să îmi cereţi mie întrebarea asta acum, domnul Cristi Andrei. Vă ştiu un om foarte serios, foarte riguros, şi asta este o întrebare care nu arată rigoare. Sincer. Şi nu suntem la Pronosport.

Reporter Digi24: Există o discuţie referitoare pe care aţi avut-o presupun....

Liviu Dragnea: Cred că e suficient. E o conferinţă de presă, întrebări şi răspunsuri, e suficient zic.

Reporter Digi24: E interesul naţional aici, presupun, această autostradă.

Liviu Dragnea: Am înţeles. Interogatoriul pe subiectul ăsta e încheiat. Dacă aveţi altă întrebare.

Reporter Digi24: Un interogatoriu pe autostradă vi se pare anormal? Toată lumea...

Liviu Dragnea: Domnu' Andrei, ca de obicei, duceţi discuţia într-o dispută. Nu mă găsiţi partener în seara asta, vă rog.

Reporter Digi24: Ok, până în 2025 această autostradă va fi gata?

Liviu Dragnea: Da, sincer, mă ştiţi pe mine un om care bate câmpii? Nu. Am înţeles întrebarea dumneavoastră. O să mă interesez. O să vorbesc cu ministrul transporturilor, prezent sau viitor, cu specialiști de la Guvern, cu cei de la Compania de Drumuri, cu cei din Comisia de prognoză, ca să vedem care ar fi orizonul de timp posibil la care această autostradă să fie finalizată. Numai atunci vă pot da un răspuns. Eu pariu pe așa ceva n-am cum să fac.